text: I dag skal vi giftes
  07 september 2013 kl. 08.32
  Flere hundrede par siger i dag ja til hinanden. De har valgt en bryllupsdato, der han huskes, nemlig 7-9-13.
  De kommunale giftefogeder forventer mindst ligeså stor tilstrømning af giftelystne som på den store vielsesdag 12-12-12.
  7-9-13 med bank under bordet er en gammel trylleformular eller besværgelse, som skal give held.
  I en kommune som Horsens bliver 33 par viet mellem klokken 10 og 15.30.
  - Situationen er lidt uvant, eftersom det er første gang, vi har så mange vielser på én dag. Men alt er klappet og klart, forsikrer Jette Kragh fra kommunens vielseskontor.
  I Horsens bliver der ingen bank under bordet.
  - Det har ingen bedt om. Brudeparrene har alene valgt datoen, fordi den er nem at huske, siger Jette Kragh.
  Fem af parrene skal giftes uden for rådhuset i Horsens.
  
  Pølsevogn bestilt
  Blandt dem er Mette Ginnerup og hendes tilkomne Claus.
  De skal giftes på et værtshus. En pølsevogn parkeret foran værtshuset sørger for forplejning af gæsterne. Bryllupsbilledet skal tages i Bilka, hvor de havde deres første date.
  24 par skal vies i Aabenraa, og kommunen byder på champagne og kransekage.
  21 par har valgt at blive gift i Sønderborg.
  Fem par skal vies i den gamle slotskirke på Koldinghus.
  Næste store bryllupsdag med en usædvanlig talkombination bliver 11-12-13.
  